PATVIRTINTA

 Lentvario pradinės mokyklos

 direktoriaus 2014 m. vasario 21 d.

 įsakymu Nr. V-10

**TRAKŲ R. LENTVARIO PRADINĖS MOKYKLOS NEFORMALIOJO VAIKŲ ŠVIETIMO ORGANIZAVIMO TVARKOS APRAŠAS**

1. **BENDROSIOS NUOSTATOS**

 1. Neformaliojo vaikų švietimo tvarkos aprašas (toliau - aprašas) reglamentuoja neformaliojo vaikų švietimo organizavimą, tikslus, uždavinius, principus ir neformaliojo vaikų švietimo vykdymą mokykloje.

2. Neformaliojo vaikų švietimo aprašas parengtas vadovaujantis Neformaliojo vaikų švietimo koncepcija, Lietuvos Respublikos švietimo įstatymu.

3. Pagrindinės aprašo sąvokos:

3.1. **Neformalusis vaikų švietimas** – kryptinga veikla, padedanti vaikui įgyti kompetencijos, tapti sąmoninga asmenybe, sugebančia atsakingai ir kūrybingai spręsti savo problemas ir aktyviai veikti visuomenėje bei prisitaikyti prie kintančios aplinkos.

3.2. **Neformaliojo vaikų švietimo mokytojas** – asmuo, ugdantis ir mokantis mokinius pagal neformaliojo vaikų ugdymo programas, turintis darbo patirtį ir kompetenciją.

3.3. **Neformaliojo vaikų švietimo programa** – neformaliojo vaikų švietimo mokytojo (įstaigos) parengta ir neformaliojo švietimo metodais įgyvendinama programa, kuria siekiama ugdyti vaiko kompetencijas plėtojant prigimtinius vaiko gebėjimus.

**II. TIKSLAS IR UŽDAVINIAI**

4. Neformaliojo vaikų švietimo tikslas yra per kompetencijų ugdymą formuoti asmenį, sugebantį tapti aktyviu visuomenės nariu, sėkmingai veikti visuomenėje, padėti tenkinti pažinimo, lavinimosi ir saviraiškos poreikius.

5. Neformaliojo vaikų švietimo uždaviniai:

5.1. ugdyti ir plėtoti vaikų kompetencijas per saviraiškos poreikio tenkinimą;

5.2. ugdyti pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdų įvairovę;

5.3. lavinti gebėjimą kritiškai mąstyti, rinktis ir orientuotis dinamiškoje visuomenėje;

5.4. spręsti socialinės integracijos problemas: mažiau galimybių turinčių (esančių iš kultūriškai, geografiškai, socialiai – ekonomiškai nepalankios aplinkos ar turinčių specialiųjų poreikių), ypatingų poreikių (itin gabių ir talentingų) vaikų, iškritusių iš švietimo sistemos integravimas į visuomeninį gyvenimą, socialinių problemų sprendimas.

**III. NEFORMALIOJO VAIKŲ ŠVIETIMO PRINCIPAI**

6. Neformaliajame vaikų švietime laikomasi šių principų:

6.1. savanoriškumo – vaikai laisvai renkasi siūlomas veiklas;

6.2. prieinamumo – veiklos ir metodai yra prieinami visiems vaikams pagal amžių, išsilavinimą, turimą patirtį nepriklausomai nuo jų socialinės padėties;

6.3. individualizavimo – ugdymas individualizuojamas atsižvelgiant į jo asmenybę, galimybes, poreikius ir pasiekimus;

6.4. aktualumo – veiklos, skirtos socialinėms, kultūrinėms, asmeninėms, edukacinėms, profesinėms ir kitoms kompetencijoms ugdyti;

6.5. demokratiškumo – mokytojai, tėvai ir vaikai yra aktyvūs ugdymo(si) proceso kūrėjai, kartu nustato ugdymosi poreikius;

6.6. patirties – ugdymas grindžiamas patyrimu ir jo refleksija;

6.7. ugdymosi grupėje – mokomasi spręsti tarpasmeninius santykius, priimti bendrus sprendimus, dalytis darbais ir atsakomybėmis;

6.8. pozityvumo – ugdymosi procese kuriamos teigiamos emocijos, sudaromos sąlygos gerai vaiko savijautai.

**IV. NEFORMALIOJO VAIKŲ ŠVIETIMO ORGANIZAVIMAS**

7. Neformaliojo vaikų švietimo skaičius mokykloje numatomas Pradinio ugdymo programos Ugdymo plane.

8. Neformaliojo vaikų švietimo valandos skirstomos atsižvelgiant į ugdymo organizavimo tradicijas, mokinių poreikius ir turimas Mokinio krepšelio lėšas.

9. Neformaliojo vaikų švietimo poreikis nustatomas iki rugsėjo 5 d.

10. Neformaliojo vaikų švietimo valandos skiriamos mokyklos direktoriaus įsakymu.

11. Neformaliojo vaikų švietimo programas iki mokslo metų pradžios tvirtina mokyklos direktorius.

12. Neformaliojo vaikų švietimo grupės komplektuojamos iš vienos ar kelių klasių. Mokinių skaičius vienoje grupėje yra toks, koks numatytas Lentvario pradinės mokyklos Pradinio ugdymo programos Ugdymo plane.

13. Neformaliojo vaikų švietimo grupės sudėtis metų eigoje gali keistis.

14. Neformaliojo vaikų švietimo užsiėmimo trukmė – 45 minutės, pirmoje klasėje – 35 minutės.

15. Neformaliojo vaikų švietimo užsiėmimai baigiasi ne vėliau kaip 17.00 val.

16. Neformaliojo vaikų švietimo veiklai sudaromas tvarkaraštis, kurį tvirtina mokyklos direktorius. Tvarkaraštis gali būti koreguojamas mokslo metų eigoje atsižvelgiant į pakitusius mokinių ugdymosi poreikius ar valandų, skiriamų mokyklos direktoriaus įsakymu, skaičių.

17. Neformaliojo vaikų švietimo veikla yra fiksuojama nustatytos formos žurnaluose.

18. Neformaliojo vaikų švietimo užsiėmimų pedagogai mokinių veiklos rezultatus ne rečiau kaip kartą per mokslo metus demonstruoja organizuodami parodas, koncertus, konkursus, viktorinas, šventes, varžybas, kitus renginius mokykloje, mieste, respublikoje.

**V. BAIGIAMOSIOS NUOSTATOS**

19. Neformalusis vaikų švietimas mokykloje apmokamas iš Mokinio krepšelio lėšų.

20. Mokykla apie mokykloje vykdomą neformalųjį vaikų švietimą skelbia mokyklos internetinėje svetainėje, bei FB paskyroje.

\_\_\_\_\_\_\_\_\_\_\_\_\_\_\_\_\_\_\_\_\_